Foto: Davor Puklavić/Pixsell, Index

VJENČANJE Tomislava Karamarka zasigurno spada među događaje koji su proteklih dana podigli najviše medijske prašine. Otkada je Karamarko usputno u intervjuu kod Mislava Bage spomenuo da se vjenčao u nedjelju, njegovo crkveno formaliziranje zajedništva s Anom Šarić postalo je udarna tema u većini hrvatskih medija.

> Karamarka vjenčao najpoznatiji hrvatski istjerivač đavla

Među detaljima koji su isplivali na površinu nakon neočekivane objave šefa oporbe javnost je doznala i to kako je Karamarka i njegovu odabranicu vjenčao dr. fra Smiljan-Dragan Kožul, jedan od članova Karizmatskog pokreta. Kožul je na glasu kao najpoznatiji hrvatski egzorcist, a svojevremeno je bio i pomoćnik don Gabriela Amortha, vodećeg egzorciste u Rimu. Kožul je, kako se pisalo u medijima, osam godina obnašao službu egzorciste u Zagrebačkoj nadbiskupiji, iako, neki svećenici tvrde da niti jedan hrvatski svećenik nikad nije imao dozvolu za obavljanje egzorcizma u Hrvatskoj. Isti svećenici kažu nam da ljudi često uspoređuju egzorcizam s duhovnim obnovama koje fra Kožul i dalje održava jednom mjesečno. "I na duhovnim obnovama vjernici padaju u trans i vrište, nema to veze s egzorcizmom", rekao nam je jedan svećenik koji je želio ostati anoniman.

S obzirom na to da posljednje srijede u mjesecu tijekom cijele godine Pokret krunice za obraćenje i mir u župi Uzvišenje Sv. Križa u Sigetu u Novom Zagrebu organizira molitveni susret pod vodstvom fra Kožula, Index je pohodio ovo okupljanje vjernika kako bismo i sami provjerili o čemu je riječ.

Susret je podijeljen na tri dijela. U 18 sati susret je započeo krunicom za Hrvatsku, nakon čega se, oko 19 sati, kroz molitve i pjesme slavilo gospodina. Treći dio susreta bila je misa, koja je započela u 20 sati i 15 minuta. Osobito interesantan dio susreta odvio se u drugome bloku, rezerviranome za molitve i pjesme gospodinu. Naime, upravo je u tom dijelu fra Kožul ozbiljno koketirao s egzorcizmom, a crkvom su odjekivali grleni krikovi. No, krenimo redom.

Prije nego što je fra Kožul poveo molitvu, okupljenim vjernicima obratio se Dražen Bušić, katolički teolog, predsjednik Udruge Snaga za život te urednik rubrike Vjera na portalu Dnevno. Bušić je odlučio prigodu iskoristiti kako bi posvjedočio o dvije čudesne božanske intervencije u životima nesretnih žena, a kojima je on osobno pripomogao. Po završetku svojeg svjedočanstva, Bušić nije propustio priliku da okupljenima predstavi i izreklamira svoju novu knjigu "Iskupljenje" te istoimeni CD. Plodovi Bušićevog duha i rada vjernicima su bili izloženi na improviziranom šalteru koji se nalazio na ulasku u crkvu.

U nastavku prenosimo dio Bušićevog obraćanja vjernicima.

Prvo čudo - oprostiti suprugovu nevjeru kako bi zatrudnjela

"Kroz savjetovanje, neki ljudi imaju izraziti dar savjeta i poučavanja, kroz ciljanu molitvu mogu doprinijeti nutarnjem iscjeljenju. Kad si bolestan, kad imaš gripu, uzmeš određeni lijek, jel tak? Kad si jako bolestan, onda moraš ići na kemoterapiju. Ispričat ću vam dva kratkih primjera. Iz nekog razloga, ne znam zašto, Gospodin je izabrao moju suprugu i mene da molimo za neplodne bračne parove. Ne znam sad točno koliko takvih beba po svijetu ima. I padre Smiljan isto ima takav dar, a i mnogi karizmatici ga imaju.

Bila je jedna žena na savjetovanju kod mene i htjela je dijete. Duh Sveti me vodio tako da je pitam da mi malo opiše njezin odnos sa suprugom. Rekla mi je da nisu baš u dobrim odnosima i da ju je on prevario.

"Jesi mu oprostila do kraja?", pitao sam je. Naravno, knedla u grlu. Skratit ću priču. Objasnio sam joj što može napraviti. Mora oprostiti toliko duboko da bude kao da se taj grijeh nikada nije dogodio, što je jako teško.

Mjesec dana kasnije, nešto malo više, dolazi mi poruka "Trudna sam". Nakon određenog broja mjeseci rodila je zdravo dijete, slava Gospodinu. Dakle, očito je napravila dobro domaću zadaću. Dopustila je da Isus Gospodin iscijeli tu njezinu ranu. Oni su postali roditelji nakon 20 godina braka. Postojala je rana zbog koje nije mogla primiti dijete, zbog koje nije mogla postati plodna", zaključio je Bušić priču o prvom slučaju božanske intervencije u reproduktivnu svakodnevicu žene prevarene od strane supruga.

Drugo čudo - "defektnoj" 25-godišnjakinji Bog ugradio jajnike

"Pređimo na drugi slučaj. Ima jedna djevojka, kada smo bili u Slavonskom Brodu, bio je jedan seminar za unutarnje iscjeljenje i oslobođenje, a ona je imala dosta gadne reakcije (vjerojatno krikovi i padanje na pod u stanju transa, op.a.). Meni je drago da nitko danas nema reakcije, molio sam prije susreta da me nitko ne ometa, hvala Gospodinu da je tako. Slušajte dalje ovaj primjer.

Imala je stvarno gadne reakcije.

"Pa dobro, što je to s njom", pitao sam ljude s njezine lijeve i desne strane.

"A, tak je uvijek s njom", odgovorili su mi.

Ja sam se u tom trenutku sjetio da nam je Gospodin dao silu i vlast nad demonima. Zbog čega mi nemamo toliki autoritet istjerati demona iz tebe osobe? Izgleda kao da je puna demona! Ja sam je digao s poda i da malo popričamo.

"Jesi li ti lijepa? Kako ti sebe vidiš?", bilo je prvo što mi je došlo da je pitam.

"Ne, ružna sam", rekla je.

Tekst se nastavlja ispod oglasa

"Gospodin misli drugačije", kažem ja njoj. I onda smo krenuli raditi nutarnje iscjeljenje. Vodio sam je kroz određene stvari. Inače je jako zanimljivo zašto je ona imala kompleks manje vrijednosti. Tada je već imala nekih 25 godina. Bila je rođena i odrasla kao djevojka, no nije došlo ono što dolazi u djevojaka (menstruacija, op.a.). Otišla je na određene preglede, ultrazvuk i tako dalje, i ispalo je da je rođena a da nema jajnika.

Znači, neće biti nikada majka, i tu je kompleks manje vrijednosti, strašna stvar. Zaista sam duboko suosjećao s njom. Ja sam kasnije dolazio u taj grad. Molili smo, tih dana sam sakristiju pretvorio u kršćansko savjetovalište, bilo je i tu drugih ljudi. Nakon 7 ili 8 mjeseci dolazi meni poruka "Pozivam tebe i tvoju suprugu na vjenčanje".

Nisam znao dal da skačem do plafona ili ono, bio sam malo iznenađen, ali zašto bih bio iznenađen kad Bog čini čudesa? Bog joj je stavio na put mladića koji ju je prihvatio s takvim defektom, koji to može prihvatiti.

I sad opet prolazi vrijeme i sad meni opet dođe čudna poruka.

"Ja još uvijek nisam dobila menstruaciju", piše ona meni. Isuse, Bože dragi, mislim si ja, jel s njom sve u redu? Pa kak možeš dobiti menstruaciju kad nemaš jajnike, ne? Sad ja nju podsjetim, pa kako možeš dobiti, pa znaš da nemaš jajnike i to.

Ona meni tada kaže "Ali, ja imam jajnike". Ljudi u Crkvi smo, nema muljanja, ne bi baš smjelo biti. Ona je ponovo otišla puna vjere na ultrazvuk i ona sad ima jajnike, Bog joj je stavio jajnike", uskliknuo je Bušić i dobio gromoglasan aplauz.

Preostalo je još malo vremena do početka mise, tako da je Bušić odlučio iskoristiti preostale minute kako bi promovirao svoju novu knjigu i popratni materijal.

"Ove stvari, ove molitve za nutarnje iscjeljenje, za oslobođenje od prokletstva, možete naći u mojoj novoj knjizi "Iscjeljenje" tamo na kraju crkve. Tu je i seminar iscjeljenja koji smo snimili u Slavonskom Brodu, 4, 5 sati traje. Nek vas Gospodin blagoslovi, a ovo si svakako nabavite", okončao je Bušić svoje izlaganje, nakon čega je na red došao fra Kožul, koji je zahvalio Draženu te okupljenima obećao kako to zasigurno neće biti zadnji put da ga poziva.

Kožul naredio arkanđelu da baci zloduhe pod križ, crkvu ispunili krikovi

Ono što je uslijedilo možda u službenom crkvenom kanonu i ne spada pod egzorcizam, no trenutak u kojemu je fra Kožul svetome Mihovilu naredio da kopljem probode zloduhe, nakon čega su u crkvi odjeknuli krikovi, dovodi ovu molitvenu praksu veoma blizu laičkom poimanju egzorcizma.

"Pogledajmo ovaj križ koji držim u ruci, braćo moja i sestre, predajte se sada Isusu i zatvorite oči. Stavite ruke ispred sebe, neka Gospodin po ovoj mojoj molitvi izlije snažno u vaša srca Duha Svetoga za iscjeljenje, ozdravljenje i oslobođenje. Gospodine Isuse Kriste, ti si ovdje s nama na poseban način, ti si kralj kraljeva, gospodar nad gospodarima, molim te za ovu braću i sestre da položiš svoje ozdravljujuće ruke na njih, da ih oslobodiš svih bolesti duše i tijela.

Kroz Isusovu prolivenu krv na križu na Kalvariji oslobođeni smo iz ruke đavla, od svake bolesti, iznutra i izvana, od svih strahova, noćnih mora, prokletstava, financijskog i svakog drugoga i ušli u blagoslov. Neka svaka osoba uđe u Abrahamov blagoslov, kojega je Bog blagoslovio u svemu.

Sveti Mihovile, zapovijedam ti u ime Isusa iz Nazareta, odveži one koji su svezani, svojim kopljem probodi zloduhe (KRIKOVI) i baci ih pod križ jeruzalemski da Isus njima raspolaže. U ime Isusovo (KRIKOVI), dvosjeklim mačem Duha Svetoga, zlatnim mačem Isusa Krista, poništavam svako prokletstvo, svaki urok ako je nabačen na vaše brakove (KRIKOVI), zdravlje, ljepotu, sreću, financije, posao, budućnost i slanje, u Isusovu moćno i presveto ime prekidam svaku vezu, savez, ugovor, sotonski pečat, sve crne mise, negativno usmjerenje protiv vas i vaših obitelji, navezanost na pokojne i žive, krvi Kristova operi ih, zavapimo, krvi Kristova operi me, tararara (bajanje, op.a.).

U ime gospodina Isusa Krista, zapovijedam i naređujem duhu horoskopa, astrologije, prisilnih i bludnih misli, duhu proklinjanja, duhu samoubojstva (KRIKOVI), duhu osvete, neopraštanja, srdžbe, bijesa, agresije, incesta, duhu pedofilije, duhu čedomorstva da napuste svaku osobu, te duhove vežem i šaljem pod noge gospodina Isusa Krista, trararara, da on njima raspolaže. Sve vas koji ste išli tražiti pomoć od krivih religija, išli sektama, vješticama, vračarima, čarobnjacima, vidovnjacima, ja vas u Isusovo ime oslobađam od posljedica tih grijeha i perem u njegovoj presvetoj krvi!

...

Po snazi Isusovog svetog križa naređujem i zapovijedam duhu bioenergije, reikija, duhu joge, spiritizma, okultizma, magije, zazivanja duhova da napuste svaku osobu i da odu pod jeruzalemski križ pokloniti se Isusu.

Naređujem duhu gatanja u karte, u kavu, u grah, duhu vračanja, duhu bajanja... Da napuste sve osobe ovdje nazočne i sve članove njihovih obitelji. Predajte sada članove vaših obitelji, predajte, djecu, sinove, kćeri, roditelje, tararara, posebno ako ima nekoga tko ide na kriva mjesta i krivim osobama.

...

U ime Isusa Krista poništavam svako prokletstvo, svaki urok, ako su ušli preko hrane i pića, krvi Kristova isperi svaki želudac (KRIKOVI), molim te Gospodine, udijeli im infuziju svoje božanske krvi. Neka tvoja krv pročisti njihova pluća, njihovu jetru i sve probavne organe", zavapio je fra Kožul.